Venstre melder sig ind i forhandlingerne om en energiaftale med et krav om at flytte penge fra vindenergi til biogas.

Landbrugets gylle skal udnyttes til biogas, der skal give et substantielt bidrag til Danmarks fremtidige energiforsyning, mener Venstre, der er nervøse for, at regeringen er ved at gøre Danmark for afhængig af vindenergi. Derfor vil Venstre øge betalingen til biogas.

»Vi ser gerne en bedre afregning, end det regeringen har lagt op til, for at sikre, at der kommer gang i udbygningen af biogasanlægene. Det er blandt de krav, vi møder op med, når vi skal drøfte den kommende energipolitik,« siger Venstres energiordfører, Lars Chr. Lilleholt.

Han vil nu bede klima- og energiminister Martin Lidegaard (R) beregne, hvor meget afregningen skal sættes i vejret for at udviklingen af biogas »kommer igang«. Pengene kan findes inden for den ramme, regeringen har afsat til at fremme vindenergi, foreslår Venstres ordfører.

»Så må man jo kigge på de andre former for vedvarende energi - herunder om der kan geares ned for støtten til vind,« siger Lars Chr. Lilleholt.

Venstre og de Konservative har netop brudt med den fælles forhandlingslinje efter at have kørt parløb i månedsvis. De Konservatives energiordfører, Mike Legarth, vil ikke kommentere Venstres krav om mere biogas, men det modtages positivt af Socialdemokraterne.

»Vi har en ambition om en grøn omstilling. Det her stritter ikke imod det. Vi har også en ambition om at skaffe arbejdspladser. Det kan man også fint med biogas. Og for det tredje skal vi have en ordentlig forsyningssikkerhed. Det kan der her også ligge inde under. Så de rammer inden for skiven,« siger Socialdemokraternes energiordfører, Pernille Rosenkrantz-Theil, der dog ikke vil sige ja eller nej til forslaget.

I forvejen sætter Venstre spørgsmålstegn ved regeringens planer om at bygge to nye havvindmølleparker. De vil skubbe den ene med mindre, de får sikkerhed for, at regeringens energiplan hænger sammen økonomisk. Direktør i Vindmølleindustrien, Jan Hylleberg, roser Venstre for at have meldt sig ind i energiforhandlingerne. Men Jan Hylleberg forventer, at regeringen holder fast i ambitionerne for vindenergi fra regeringsgrundlaget.

»Der er i regeringens udspil allerede fundet store besparelser på vind, i det der pt. er fundet en besparsel på noget, der ligner 600 mio. kr. Så vi har allerede bidraget til det, der forhandles om nu,« siger han.

Hvor det indtil i går var Venstre, der var mest stejl omkring energiaftalens økonomiske ramme, har de to gamle regeringspartnere nu byttet plads. Venstre har opgivet sine ultimative krav, efter at regeringen har nedjusteret energiaftalens økonomiske ramme med 1,7 mia. kr. Lars Chr. Lilleholt nøjes også med at sige, at Venstre fortsat gerne ser den såkaldte NOx-afgift på erhvervslivet droppet. De Konservative holder dog fast i det krav.

»Vi er tæt på, fordi vi er blevet imødekommet to gange, men vi er ikke helt i mål endnu, fordi vi stadig har en

udfordring med NOx-afgiften, og den skal væk, fordi den rammer virksomheder og arbejdspladser i en tid, hvor vi er udsat,« siger Mike Legarth.